b"\n_START_ARTICLE_\nEscultura de Manuel de Cabanyes\n_START_SECTION_\nDescripci\xc3\xb3\n_START_PARAGRAPH_\n\xc3\x89s una est\xc3\xa0tua del poeta Manuel de Cabanyes, dret, vestit amb capa, amb un rotllo de paper i una ploma a la m\xc3\xa0 dreta.\n_START_SECTION_\nHist\xc3\xb2ria\n_START_PARAGRAPH_\nV\xc3\xadctor Balaguer volia donar un aspecte de monumentalitat al projecte de Biblioteca Museu que estava construint a Vilanova. Va pensar en un parell d'escultures de marbre davant dels intercolumnaris de l'atri l'entrada, i va proposar les personalitats de Manuel de Cabanyes i de Francesc Armany\xc3\xa0. Despr\xc3\xa9s que la junta del museu aprov\xc3\xa9s la proposta, es va fer un concurs p\xc3\xbablic que va guanyar Manuel Fux\xc3\xa0 per realitzar la primera escultura d'Armany\xc3\xa0, que va ser instal\xc2\xb7lada el 23 d'octubre de 1887. L'escultura de Cabanyes es va finan\xc3\xa7ar mitjan\xc3\xa7ant un anunci publicat a la primera edici\xc3\xb3 del Butllet\xc3\xad de la Biblioteca Museu V\xc3\xadctor Balaguer.  Balaguer havia fet diverses intervencions a la Real Academia Espa\xc3\xb1ola sobre la figura de Cabanyes.\n_START_SECTION_\nConcurs i pol\xc3\xa8mica\n_START_PARAGRAPH_\nDegut a la dif\xc3\xadcil situaci\xc3\xb3 financera de la instituci\xc3\xb3, la junta electora del concurs per realitzar l'homenatge a Cabanyes no es va reunir fins al 27 de juliol de 1888, creant una comissi\xc3\xb3 a Barcelona i una altra a Madrid. El jurat es va constituir finalment el 19 de desembre de 1888, format per Josep Ferrer Soler, Francesc Ferret Ferret i M.Creus. Com que encara mancaven 6.000 pessetes per poder realitzar l'escultura es va fer una festa en homenatge a Cabanyes, que va resultar un frac\xc3\xa0s organitzatiu. _NEWLINE_Finalment el premi del concurs es va declarar desert, no sense pol\xc3\xa8mica a la premsa, i diversos membres de la junta erectora van dimitir. Finalment es va declarar un premi de consolaci\xc3\xb3 per a Torcuato Tasso per un import de 500 pessetes. _NEWLINE_Despr\xc3\xa9s de diverses discussions es va organitzar un nou concurs amb nous terminis d'entrega. El 22 de novembre de 1899 es va fer p\xc3\xbablic el guanyador: Josep Campeny.\n_START_SECTION_\nInauguraci\xc3\xb3\n_START_PARAGRAPH_\nLes dificultats financeres de la instituci\xc3\xb3 van retardar de nou la construcci\xc3\xb3 de l'est\xc3\xa0tua, que finalment es va inaugurar el 26 d'octubre de 1890. En l'acte de presentaci\xc3\xb3 es va col\xc2\xb7locar una placa a la Masia de Can Cabanyes, es va fer una mem\xc3\xb2ria biogr\xc3\xa0fica del personatge i un dinar. La revista La Ilustraci\xc3\xb3n li va dedicar un n\xc3\xbamero monogr\xc3\xa0fic. La Biblioteca Museu es va il\xc2\xb7luminar especialment per a l'ocasi\xc3\xb3 i es va fer un castell de focs d'artifici davant del museu. L'acte fou presidit per M.Ca\xc3\xb1ete i van intervenir Delf\xc3\xad Donadiu (rector de la Universitat de Barcelona). Entre els assistents a l'acte es pot destacar Narc\xc3\xads Verdaguer i Call\xc3\xads, representant de la Lliga de Catalunya. La festa fou finan\xc3\xa7ada amb 250 pessetes de l'Ajuntament de Vilanova. El cost total de l'escultura va ascendir a 8.342,85 pessetes. _NEWLINE_La comissi\xc3\xb3 gestora es va dissoldre finalment el 29 de febrer de 1891."